Seksklagte teen nóg twee Hollywood-akteursJames Franco. (Foto: Jordan Strauss/Invision/AP) Talle vroue het verdere aantygings van onvanpaste seksuele gedrag teen die akteur James Franco gemaak terwyl die Oscar-bekroonde akteur Michael Douglas ŉ voorbehoedende verklaring uitgereik het oor potensiële aanklagte teen hom. In ŉ berig wat Donderdag deur die Los Angeles Times gepubliseer is, het twee voormalige leerlingaktrises vertel van negatiewe ondervindinge op stel saam met Franco, bekend vir sy rolle in flieks soos Pineapple Express en 127 Hours, waarvoor hy vir ŉ Oscar-toekenning benoem is. Sarah Tither-Kaplan het aangevoer dat Franco drie jaar gelede tydens ŉ orgie-sekstoneel vir die fliek The Long Home, die plastiekomhulsels wat aktrises se privaatdele beskerm verwyder terwyl hy seks gesimuleer het. Voormalige studente van Franco se dramaskool, Studio 4, het beweer daar was ŉ onprofessionele kultuur by dié skool waar hy sekstoneelklasse aangebied het. Die skool is nou gesluit. Twee vroue het gesê Franco het kwaad geword toe geen aktrise bostukloos wou gaan tydens ŉ toneel in ŉ ontkleeklub nie. Een van die bostuklose tonele waarin Tither-Kaplan verskyn is op die videostromingsdiens Vimeo gelaai. Violet Paley het gesê Franco het tydens hul verhouding haar een keer gedwing om orale seks met hom te hê in ŉ motor. Franco het Woensdagaand in ŉ onderhoud met Seth Meyers op sy kletsprogram gesê die bewerings deur Tither-Kaplan en Paley is “onakkuraat”, maar dat hy die vroue se reg om hul perspektiewe uit te druk ondersteun. Franco se prokureur het teen Donderdag die bewerings teen Franco ten sterkste ontken. “Hierdie is stories wat moet uitkom, van mense wat nodig het om gehoor te word. Ek het my eie kant van dié storie, maar ek glo dat hierdie mense onderverteenwoordig is om hul stories uit te kry. Ek sal dinge terughou wat ek kan sê net omdat ek soveel daarin glo,” het Franco aan Meyers gesê. “As ek ŉ hou moet vat omdat ek nie, jy weet, probeer om aktief dinge te weerlê nie, dan sal ek, want ek glo soveel daarin.” Die aktrise Ally Sheedy, bekend vir haar rolle in flieks soos The Breakfast Club en St. Elmo’s Fire, het op Twitter gesê dat Franco ŉ voorbeeld is van hoekom sy die fliekbedryf verlaat het. Die twiet is intussen verwyder. Franco het Dinsdag aan Stephen Colbert op The Late Show gesê hy “het geen idee” hoekom Sheedy dit gesê het nie. Hy was in 2014 die regisseur van ŉ Off-Broadway-teaterstuk waarin Sheedy gespeel het. Verskeie van Franco se medewerkers het hom verdedig ten opsigte van sommige van die aantygings. Vince Jolivette, Franco se produksievennoot by Rabbit Bandini-produksies wat Studio 4 aangebied het, het gesê die skool was “altyd professioneel bestuur” en dat hy die saak ondersoek. In 2014 het Franco glo deur Instagram-boodskappe by ŉ 17-jarige Skotse aanhanger aangelê. Franco het na die tyd gesê hy is “verneder” en het gesê sosiale media is “moeilik”. “Ek het slegte oordeel gebruik en my les geleer,” het Franco destyds gesê. Michael Douglas. (Foto: Richard Shotwell/Invision/AP) Intussen het Michael Douglas, die Oscar-bekroonde akteur en man van die aktrise Catherine Zeta Jones, ŉ voorbehoedende verklaring waarin hy klagtes van seksuele wangedrag ontken, uitgereik. Hy het gesê hy wou potensiële stories wat deur Hollywood-publikasies ondersoek word in die kiem smoor. In ŉ onderhoud met die vermaakbedryfwebwerf Deadline.com, wat Dinsdag gepubliseer is, het Douglas ontken dat hy 32 jaar gelede voor ŉ vrou wat vir hom gewerk het gemasturbeer het. “Dit is ŉ totale leuen; daar is hoegenaamd geen waarheid daarin nie,” het Douglas gesê. Die beskuldiging deur die ongeïdentifiseerde vrou is nog nie gepubliseer nie, maar Douglas is in Desember deur sy regsverteenwoordigers ingelig dat The Hollywood Reporter en ander publikasies haar bewerings ondersoek. “Ek het gevoel ek moet voorbrand maak,” het die 73-jarige Douglas aan Deadline.com gesê. “Ek het die keuse gehad om te wag vir ŉ storie om uit te kom, een wat duidelik opgetel sal word deur ander koerante en tydskrifte en dan moet ek daar sit en myself verdedig.” Douglas het gesê hy ondersteun die #MeToo-beweging deur diegene wat hul stilte wil verbreek oor seksuele wangedrag in die verlede, en dat hy die ondersteuning van sy vrou en kinders het.